Dôvodová správa

# Všeobecná časť

Návrh nariadenia vlády Slovenskej republiky, ktorým sa ustanovujú zvýšené platové tarify štátnych zamestnancov (ďalej len „návrh nariadenia vlády“), sa predkladá v súlade s § 159 ods. 1 zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“), ktorý splnomocňuje vládu Slovenskej republiky na jeho vydanie.

Podľa ustanovenia § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli na obsahu Kolektívnej zmluvy vyššieho stupňa v štátnej službe na obdobie 1.1.2023 – 31.8.2024 (ďalej len „kolektívna zmluva“). Kolektívna zmluva bola podpísaná dňa 13.7.2022, účinnosť nadobúda 1.1.2023 a jej platnosť končí 31.8.2024.

Podľa čl. II bodu 3 kolektívnej zmluvy sa platové tarify štátnych zamestnancov zvýšia od 1. januára 2023 o 7 % a od 1. septembra 2023 sa zvýšia o ďalších 10 %.

Platové tarify štátnych zamestnancov, ustanovené nariadením vlády Slovenskej republiky č. 221/2022 Z. z. ktorým sa ustanovujú zvýšené platové tarify štátnych zamestnancov, strácajú platnosť ustanovením zvýšených platových taríf v nariadení vlády vydanom v nadväznosti na kolektívnu zmluvu.

Zvýšenie platových taríf štátnych zamestnancov podľa kolektívnej zmluvy bude zahrnuté v návrhu rozpočtu verejnej správy na roky 2023 až 2025.

Zvýšenie platových taríf štátnych zamestnancov bude mať negatívny vplyv na rozpočet verejnej správy.

Vplyv zvýšenia platových taríf na rozpočet verejnej správy v roku 2023 a v ďalších rokoch je uvedený v doložke vybraných vplyvov.

Predložený návrh nariadenia vlády predpokladá pozitívny sociálny vplyv na hospodárenie obyvateľstva, nebude mať vplyv na podnikateľské prostredie, životné prostredie, na informatizáciu spoločnosti ani vplyv na služby verejnej správy pre občana, ako ani vplyvy na manželstvo, rodičovstvo a rodinu.

Predložený návrh nariadenia vlády je v súlade s Ústavou Slovenskej republiky, s ústavnými zákonmi, nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, s právom Európskej únie, ako aj so splnomocňovacím ustanovením zákona o štátnej službe, na vykonanie ktorého sa toto nariadenie vydáva.